Burjassot presenta el projecte “Campament Base” dins de les accions de XarxaSalut
2025-07-24

La Regidoria de Sanitat, dirigida per Isabel Mª Mora, ha iniciat el curs amb la presentació del projecte “Campament Base”: una parada tècnica per a l’impuls de l’equip de XarxaSalut”.  La presentació ha tingut lloc en el Saló de Plens de l’Ajuntament per part dels tècnics responsables del programa i ha comptat amb l’assistència dels components de l’espai de participació de XarxaSalut entre els quals es troben membres de les entitats del municipi, professionals de la salut i de la resta d’àrees del municipi, compromeses amb el projecte.

El programa estarà dirigit i impartit per Juan Carlos Morcillo García, psicòleg i terapeuta familiar, formador i consultor organitzacional amb més de 30 anys d’experiència en anàlisi, diagnòstic i processos de canvi en diferents recursos. Juan Carlos serà el dinamitzador i facilitador que desenvolupe les sis sessions que s’han programat i que començaran el 19 de setembre en el Centre Socioeducatiu Díaz Pintado.

“Campament Base”, subvencionat per la Conselleria de Sanitat, és un projecte formatiu orientat a l’adquisició de competències per part de les persones integrants de l’espai de participació perquè puguen així contribuir millor a la implementació i progressió de les diferents etapes de XarxaSalut. El programa oferirà claus personals i contextuals per a poder afrontar el procés de canvi en el qual la societat està immersa i transmetrà les orientacions necessàries per a aconseguir els objectius establits. Precisament, un d’estos objectius principals és que les persones participants puguen traslladar la formació rebuda tant al seu propi entorn personal com al desenvolupament de l’entitat a la qual representen.

Des de l’equip responsable del projecte volen impulsar i motivar la participació de la ciutadania, a través de les entitats i agents que formen part de l’espai de participació de XarxaSalut, amb estes accions que beneficien a tot el municipi i continuen fent de Burjassot en un poble compromés amb els seus semblants.

XarxaSalut és la xarxa de municipis de la Comunitat Valenciana adherits al IV Pla de Salut de la Comunitat amb el compromís de desenvolupar les accions de promoció de salut local emmarcades en el Pla. El seu principal objectiu és establir un marc d’acció comuna, exemples de bona pràctica i evidència científica per a facilitar el desenrotllament de la perspectiva de salut en totes les polítiques en l’àmbit local de la Comunitat Valenciana, fomentant la participació activa i reducció de les desigualtats, des de l’equitat i la igualtat de gènere.